*****

ΚΑΝΟΝΙΣΜΟΣ (ΕΟΚ) αριθ. 777/87 ΤΟΥ ΣΥΜΒΟΥΛΙΟΥ

της 16ης Μαρτίου 1987

που τροποποιεί το καθεστώς των αγορών στην παρέμβαση για το βούτυρο και το αποκορυφωμένο γάλα σε σκόνη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για 777/87 ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 7α παράγραφος 1 πρώτο εδάφιο,

Εκτιμώντας:

ότι το άρθρο 7α του κανονισμού (ΕΟΚ) αριθ. 804/68 δίνει στην Επιτροπή τη δυνατότητα, μέχρι το τέλος της πέμπτης δωδεκάμηνης περιόδου εφαρμογής του καθεστώτος συμπληρωματικής εισφοράς που αναφέρει το άρθρο 5γ του εν λόγω κανονισμού, αφενός, να αναστείλει τις αγορές στην παρέμβαση βουτύρου και αποκορυφωμένου γάλακτος σε σκόνη με βάση κριτήρια που θα θεσπιστούν από το Συμβούλιο και, αφετέρου, να θεσπίσει ειδικά μέτρα για την αύξηση των δυνατοτήτων διάθεσης των γαλακτοκομικών προϊόντων που δεν αποτέλεσαν το αντικείμενο μέτρων παρέμβασης·

ότι θα πρέπει να ληφθούν υπόψη οι ποσότητες που προσφέρονται στην παρέμβαση για να προσδιοριστεί η στιγμή από την οποία μπορεί να αποφασισθεί το μέτρο της αναστολής, τηρώντας την αρχή της μη διάκρισης μεταξύ των παραγωγών της Κοινότητας· ότι θα πρέπει, ωστόσο, να μη λαμβάνονται υπόψη οι ποσότητες που προσφέρονται στην παρέμβαση πριν από μια ορισμένη ημερομηνία ώστε να υπάρξει μια μεταβατική περίοδος πριν από την έναρξη εφαρμογής του μέτρου αναστολής·

ότι πρέπει να προβλεφθεί, στην περίπτωση εφαρμογής αυτής της αναστολής, η δυνατότητα να πραγματοποιούνται, εντούτοις, αγορές στην παρέμβαση με δημοπρασία· ότι θα πρέπει, επίσης, να προβλεφθούν άλλα μέτρα για τη διαφύλαξη της σταθερότητας της αγοράς·

ότι, λόγω της σημασίας που έχει ειδικά για την οικονομία της Ιρλανδίας ο γαλακτοκομικός τομέας, πρέπει όταν λαμβάνονται αποφάσεις σχετικά με την αναστολή των αγορών βουτύρου στην παρέμβαση, να λαμβάνεται πλήρως υπόψη η σημασία τους για τη σταθερότητα της αγοράς και την αμοιβή των γαλακτοπαραγωγών αυτού του κράτους μέλους·

ότι θα πρέπει να ληφθεί υπόψη η κατάσταση που δημιουργείται στην Ισπανία από την ύπαρξη ενός επιπέδου τιμών διαφορετικού από το επίπεδο των κοινών τιμών·

ότι, για να εξασφαλιστεί κάποια σταθερότητα των αγορών και δίκαια αμοιβή των γαλακτοπαραγωγών, πρέπει να προβλεφθεί ότι το καθεστώς αγοράς στην παρέμβαση που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 804/68 αρχίζει να ισχύει εκ νέου όταν οι τιμές της αγοράς για το βούτυρο είναι χαμηλότερες, κατά ένα ορισμένο ποσοστό, από την τιμή παρέμβασης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι αγορές βουτύρου που προβλέπονται στο άρθρο 6 παράγραφος 1 του κανονισμού (ΕΟΚ) αριθ. 804/68 μπορούν να ανασταλούν στο σύνολο της Κοινότητας ή, εάν δικαιολογείται από την κατάσταση της αγοράς, σε τμήμα αυτής από τη στιγμή που ποσότητες που έχουν προσφερθεί στην παρέμβαση από την 1η Μαρτίου 1987 υπερβούν τους 180 000 τόνους.

2. Οι αγορές αποκορυφωμένου γάλακτος σε σκόνη που προβλέπονται στο άρθρο 7 παράγραφος 1 του κανονισμού (ΕΟΚ) αριθ. 804/68 μπορούν να ανασταλούν από τη στιγμή που οι ποσότητες που έχουν προσφερθεί στην παρέμβαση από την 1η Μαρτίου 1987, για το χρονικό διάστημα από 1ης Μαρτίου μέχρι 31 Αυγούστου 1987, και από την 1η Μαρτίου 1988, για το χρονικό διάστημα από 1ης Μαρτίου μέχρι 31 Αυγούστου 1988, υπερβούν τους 100 000 τόνους.

3. Σε περίπτωση εφαρμογής των παραγράφων 1 ή 2:

α) οι αγορές από τους οργανισμούς παρέμβασης μπορούν να πραγματοποιηθούν στα πλαίσια μόνιμης δημοπρασίας που ανοίγει με βάση μια συγγραφή υποχρεώσεων που θα καθοριστούν·

β) θα τεθούν σε εφαρμογή άλλα μέτρα προκειμένου να διαφυλαχθεί η σταθερότητα των αγορών, και ιδίως προκειμένου να αποφευχθούν απρόβλεπτες μεταβολές των τιμών·

γ) λαμβάνεται υπόψη η ιδιαίτερη σημασία των αγορών βουτύρου από τον οργανισμό παρέμβασης για τη σταθερότητα της αγοράς και την αμοιβή των γαλακτοπαραγωγών στην Ιρλανδία·

δ) λαμβάνεται υπόψη η κατάσταση που δημιουργείται από την ύπαρξη στην Ισπανία ενός επιπέδου τιμών διαφορετικού από το επίπεδο των κοινών τιμών.

4. Εάν η εφαρμογή της παραγράφου 1 οδηγήσει σε πτώση των τιμών της αγοράς για το βούτυρο ώστε, σε ένα ή περισσότερα κράτη μέλη, αυτές οι τιμές να ευρίσκονται σε επίπεδο ίσο ή μικρότερο από 92 % της τιμής παρέμβασης κατά τη διάρκεια μιας αντιπροσωπευτικής περιόδου, οι αγορές που προβλέπονται στο άρθρο 6 παράγραφος 1 του κανονισμού (ΕΟΚ) αριθ. 804/68 αρχίζουν εκ νέου στα ενδιαφερόμενα κράτη μέλη.

Ωστόσο, εάν τα αποθέματα που πράγματι κατέχουν οι οργανισμοί παρέμβασης, χωρίς να λαμβάνονται υπόψη οι ποσότητες που έχουν προσφερθεί πριν από την 1η Μαρτίου 1987, υπερβούν συνολικά τους 250 000 τόνους, αυτές οι αγορές ξαναρχίζουν μόνον εάν οι τιμές της αγοράς του βουτύρου στα ενδιαφερόμενα κράτη μέλη ευρίσκονται σε ένα επίπεδο ίσο ή μικρότερο από 90 % της τιμής παρέμβασης.

Άρθρο 2

Τα μέτρα που αναφέρονται στο άρθρο 1 εφαρμόζονται έως το τέλος της πέμπτης δωδεκάμηνης περιόδου εφαρμογής του καθεστώτος συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68.

Άρθρο 3

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Μαρτίου 1987.

Για το Συμβούλιο

Ο Πρόεδρος

L. TINDEMANS

(1) ΕΕ αριθ. L 148 της 28. 6. 1968, σ. 13.

(2) Βλέπε σ. 1 της παρούσας Επίσημης Εφημερίδας.